DELEGIRANA UREDBA KOMISIJE (EU) 2021/1430

z dne 31. maja 2021

o dopolnitvi Uredbe (EU) 2018/956 Evropskega parlamenta in Sveta z določitvijo podatkov, ki jih sporočijo države članice za namene preverjanja emisij CO2 in porabe goriva pri novih težkih vozilih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/956 Evropskega parlamenta in Sveta z dne 28. junija 2018 o spremljanju emisij CO2 in porabe goriva pri novih težkih vozilih (1) ter o poročanju o njih ter zlasti člena 7(2) Uredbe,

ob upoštevanju naslednjega:

(1) Uredba (ES) št. 595/2009 Evropskega parlamenta in Sveta (2) določa pravila za skladnost vozil in motorjev v uporabi, trajnost naprav za uravnavanje onesnaževanja, sisteme za diagnostiko na vozilu (OBD) ter merjenje porabe goriva in emisij CO2.

(2) V skladu s členom 7(1) Uredbe (EU) 2018/956 Komisija spremlja rezultate preskusov med dejansko vožnjo, opravljenih v okviru Uredbe (ES) št. 595/2009, če so na voljo, in sicer da preveri emisije CO2 in porabo goriva pri novih težkih vozilih.

(3) Uredba Komisije (EU) 2017/2400 (3) dopolnjuje pravni okvir za homologacijo motornih vozil in motorjev glede na emisije ter informacije o popravilu in vzdrževanju vozila, ki ga vzpostavlja Uredba Komisije (EU) št. 582/2011 (4). Uredba Komisije (EU) 2017/2400 zlasti določa pravila za izdajo licenc za uporabo simulacijskega orodja zaradi določitve emisij CO2 in porabe goriva pri novih vozilih, ki se bodo prodajala, registrirala ali dala v promet v Uniji, ter za uporabo navedenega simulacijskega orodja in navedbo emisij CO2 in porabe goriva, ki se z njim določijo.

(4) Celovito razumevanje preskusov med dejansko vožnjo za preverjanje emisij CO2 in porabe goriva pri novih težkih vozilih zahteva analizo poročil o preskusih.

(5) Če postopek preskusa med dejansko vožnjo ni uspešen, so potrebne dodatne informacije o vzrokih za neuspešen postopek preskusa, nadaljnje ukrepanje v zvezi z njim in rezultati preiskav za ugotovitev vzroka za neuspešen postopek preskusa.

(6) Potrebne so tudi informacije o tem, kako so različna poročila o preskusih povezana z isto družino vozil v preiskavi.

(7) Da bi Komisija lahko pravočasno prejela podatke, potrebne za spremljanje rezultatov preskusov med dejansko vožnjo v skladu s členom 7(1) Uredbe (EU) 2018/956 in za pripravo letnega poročila v skladu s členom 10 navedene uredbe, je primerno določiti, do kdaj bi morali pristojni organi držav članic sporočiti navedene podatke —

SPREJELA NASLEDNJO UREDBO:

Člen 1 Podatki, ki se sporočijo Za namene člena 7(1) Uredbe (EU) 2018/956 pristojni organi držav članic sporočijo naslednje podatke: (a) poročila o preskusih iz drugega pododstavka člena 20(1) Uredbe Komisije (EU) 2017/2400 najpozneje en mesec po tem, ko proizvajalec vozila predloži navedena poročila homologacijskemu organu; (b) informacije o preiskavi za ugotovitev vzroka za neuspešen postopek preskušanja za preverjanje skladnosti iz drugega pododstavka člena 20(2) Uredbe (EU) 2017/2400 najpozneje en mesec po začetku preiskave; (c) rezultate preiskave iz drugega pododstavka člena 20(2) Uredbe (EU) 2017/2400, vključno z informacijami o vzrokih za neuspešen postopek preskušanja, določenih v skladu z drugim pododstavkom navedenega člena, v zvezi s potrjevanjem sestavnih delov, samostojnih tehničnih enot ali sistemov in delovanjem simulacijskega orodja, najpozneje en mesec po tem, ko je homologacijski organ določil vzrok za neuspešen postopek preskušanja; (d) poročila o preskusih iz člena 22(2) Uredbe (EU) 2017/2400, ki vsebujejo številko potrdila o lastnostih, povezanih z emisijami CO2 in porabo goriva za družino vozil glede na zračni upor, za katero so bile določene, najpozneje en mesec po tem, ko proizvajalec predloži navedena poročila homologacijskemu organu; (e) dokumente, opisane v dodatkih 1 in 2 k Prilogi VIII k Uredbi (EU) 2017/2400, vključno s prilogami, za vsako potrdilo o lastnostih, povezanih z emisijami CO2 in porabo goriva za družino vozil glede na zračni upor, ki se odobri, podaljša, zavrne ali umakne, najpozneje en mesec po tem, ko je homologacijski organ izdal ali prejel navedene dokumente.

Člen 2 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 31. maja 2021 Za Komisijo predsednica Ursula VON DER LEYEN

(1) UL L 173, 9.7.2018, str. 1.

(2) Uredba (ES) št. 595/2009 Evropskega parlamenta in Sveta z dne 18. junija 2009 o homologaciji motornih vozil in motorjev glede na emisije iz težkih vozil (Euro VI) ter o spremembi Uredbe (ES) št. 715/2007 in Direktive 2007/46/ES ter o razveljavitvi direktiv 80/1269/EGS, 2005/55/ES in 2005/78/ES (UL L 188, 18.7.2009, str. 1).

(3) Uredba Komisije (EU) 2017/2400 z dne 12. decembra 2017 o izvajanju Uredbe (ES) št. 595/2009 Evropskega parlamenta in Sveta glede določitve emisij CO2 in porabe goriva pri težkih vozilih ter o spremembi Direktive 2007/46/ES Evropskega parlamenta in Sveta in Uredbe Komisije (EU) št. 582/2011 (UL L 349, 29.12.2017, str. 1).

(4) Uredba Komisije (EU) št. 582/2011 z dne 25. maja 2011 o izvajanju in spremembi Uredbe (ES) št. 595/2009 Evropskega parlamenta in Sveta glede emisij iz težkih vozil (Euro VI) in o spremembi prilog I in III k Direktivi 2007/46/ES Evropskega parlamenta in Sveta (UL L 167, 25.6.2011, str. 1).